# Svetlana Anokhina

Svetlana Anokhina (Makhatxkalà, 1962) és una activista en favor dels drets humans al Daguestan. És periodista, defensora dels drets de les dones i cofundadora del grup de crisi Marem.

## Biografia

Segons les seves pròpies paraules, no va exercir de periodista fins als 38 anys. Aviat es va convertir en redactora en cap de Daptar, l'únic mitjà de comunicació en línia del Caucas del Nord que escriu sobre els drets de les dones. En els seus articles, Anokhina va exposar múltiples pràctiques violentes a la regió contra les dones, com ara la violència domèstica, els matrimonis forçats, el control total per part de parents masculins, l'ablació, etc.
El juliol de 2020, va cofundar Marem, una ONG i un grup de crisi per a víctimes de violència de gènere. Marem ajuda les víctimes de violència domèstica del Daguestan, Txetxènia i altres repúbliques del Caucas del Nord a sortir evacuades del seu país i trobar refugi. Marem també ofereix suport legal i psicològic a les víctimes. L'organització va rebre el seu nom en honor a Marem Alieva, una dona d'Ingúixia que va desaparèixer el 2015. Víctima de maltractaments físics i psicològics per part del seu marit, va aconseguir escapar amb l'ajuda d'activistes locals de drets humans, però va tornar a casa quan li van dir que el seu marit havia jurat per l'Alcorà no tornar-la a colpejar. Va desaparèixer l'endemà del seu retorn, després de trucar a la seva germana i dir-li que un grup d'homes s'acostaven a casa seva. A l'interior es van trobar cabells tacats de sang i una corda. El 2019, el Tribunal Europeu de Drets Humans va examinar el cas, el primer cas d'abús domèstic que aquest tribunal va investigar.
El 10 de juny de 2021, els agents de la llei txetxens i daguestanesos van assaltar i van destruir el refugi de Marem. Anokhina i la seva col·lega, Maysarat Kilyaskhanova, van ser colpejades i detingudes durant tres dies. El 2021, Anokhina va abandonar Rússia a causa de múltiples amenaces de mort.
L'abril de 2023, es va obrir un cas penal contra ella per una suposada "difusió pública d'informació deliberadament falsa sobre l'ús de les Forces Armades russes". A Rússia, s'enfronta a fins a tres anys de presó.

## Reconeixements

El 2024, la BBC la va incloure a la seva llista internacional 100 women, que destaca les dones més inspiradores i influents de l'any.

## Referències

* 1 2 «Woman human rights defender Svetlana Anokhina faces criminal charges on “discreditation of the Russian army”» (en anglès). Frontline Defenders, 20-04-2023. [Consulta: 10 desembre 2024].
* 1 2 3 ««Женским вопросом можно проверять государство на вменяемость»: интервью со Светланой Анохиной» (en rus). Perito Media, 20-10-2023. Arxivat de l'original el 2024-08-12. [Consulta: 10 desembre 2024].
* 1 2 3 Efimova, Anna. «Svetlana Anokhina — ‘The shame of Daghestan’» (en anglès). OC Media, 18-03-2021. Arxivat de l'original el 2024-06-22. [Consulta: 10 desembre 2024].
* 1 2 «Journalist Svetlana Anokhina Charged with Discrediting Russian Armed Forces» (en anglès). Council of Europe: Safety of Journalism Platform, 20-04-2023. Arxivat de l'original el 2024-12-11. [Consulta: 10 desembre 2024].
* ↑ Kravtsova, Irina. «‘We are not sorry, even if they kill us’». Novaya Gazeta, 04-11-2022. Arxivat de l'original el 2024-09-11. [Consulta: 10 desembre 2024].
* ↑ «Women human rights defenders Svetlana Anokhina and Maysarat Kilyaskhanova attacked and detained during raid on women's shelter for survivors of gender-based violence» (en anglès). Frontline Defenders, 17-06-2021. Arxivat de l'original el 2024-05-20. [Consulta: 10 desembre 2024].
* ↑ Korelina, Olga. «‘She could be killed’ Domestic violence victim forcibly returned to Chechnya after police raid women’s shelter in neighboring Dagestan» (en anglès). Meduza, 11-06-2021. Arxivat de l'original el 2024-09-03. [Consulta: 10 desembre 2024].
* 1 2 «В Дагестане силовики пришли за образцом слюны 95-летней матери покинувшей Россию правозащитницы» (en rus). OVD Info, 05-09-2024. Arxivat de l'original el 2024-09-17. [Consulta: 10 desembre 2024].
* ↑ «Дагестанская феминистка Светлана Анохина рассказала об обыске в ее квартире; правозащитница уже два года не живет в России» (en rus). Zona Media, 15-08-2023. Arxivat de l'original el 2025-01-03. [Consulta: 10 desembre 2024].
* ↑ «BBC 100 Women 2024: Who is on the list this year?» (en anglès). BBC News, 03-12-2024. [Consulta: 10 desembre 2024].